Ritratt: Unsplash  Sajjied Taljan indarab wara li l-Gwardja tal-Kosta Libjana sparat lejn id-dgħajsa tiegħu. L-inċident ġara wara li l-Libjani sparaw viċin ta' żewġ dgħajjes tas-sajd: l-Aliseo u l-Artemide fil-Mediterran. Dan ħareġ mill-gazzetta Taljana Corriere della Sera li rrappurtat li Salvatore Quinci, is-sindku tal-port Sqalli ta' Mazaro del Vallo qal li membri tal-gwardja tal-kosta Libjani sparaw fuq id-dgħajjes madwar 75 mil mit-Tramuntana tal-belt Libjana ta' Misurata. Quinci żied li għat-tieni darba f'ġimgħa dgħajjes tas-sajd Taljani kienu fil-mira ta' sparar. Minkejja li diversi dgħajjes tas-sajd Taljani kienu involuti f'diżgwid ġo ilmijiet territorjali Libjani, f'dan il-każ id-dgħajjes Aliseo u Artemide ma ġewx sekwestrati mill-awtoritajiet Libjani. It-tensjonijiet dwar drittijiet ta' sajd bejn Sqallija u l-Libja eskalaw fl-2005 wara li l-mexxej ta' dak iż-żmien Muammar Gaddafi ddikjara li ż-żona ta' sajd tal-Libja protetta mill-gvern tiegħu kellha tiżdied b'74 mil nawtiku mill-kosta. Dan minkejja li deċiżjoni bħal din marret kontra l-istandards internazzjonali. Enrico Letta, il-mexxej tal-Partit Demokratiku tal-Italja kiteb fuq Twitter li dan l-aħħar inċident ma jitwemminx u li l-gvern ta' Mario Draghi "m'għandux ikun sodisfatt b'apoloġiji jew spjegazzjonijiet vagi" mill-gvern Libjan. Solidarietà al comandante del #peschereccio italiano e non ci si potrà accontentare di scuse o vaghe spiegazioni. #Libia — Enrico Letta (@EnricoLetta) May 6, 2021 Il-Gvern il-ġdid tal-Libja nħatar f'Marzu li għadda wara żewġ amministrazzjonijiet li kienu fi gwerra ma' xulxin u li mexxew il-Lvant u l-Punent tal-pajjiż rispettivament. Il-gvern Libjan preżenti ħa l-ġurament wara tranżizzjoni tal-poter paċifiku wara 10 snin ta' kaos vjolenti.